
 23.5.2015
 BG
 Официален вестник на Европейския съюз
 L 128/2
 РЕГЛАМЕНТ (ЕС) 2015/802 НА СЪВЕТА
 от 19 май 2015 година
 за суспендиране на автономните мита по Общата митническа тарифа за определени тежки масла и подобни продукти
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз, и по-специално член 31 от него,
 като взе предвид предложението на Европейската комисия,
 като има предвид, че:
 (1)
 По позиция 2710 от Комбинираната номенклатура, определена в приложение I към Регламент (ЕИО) No 2658/87 на Съвета (1), са суспендирани автономните мита по Общата митническа тарифа („мита“) за определени масла и подобни продукти, при които неароматните съставки преобладават тегловно в сравнение с ароматните съставки, при условие че тези масла и подобни продукти са предназначени да претърпят специфична преработка и са предмет на режима „крайно потребление“, предвиден в Регламент (ЕИО) No 2454/93 на Комисията (2) (режима „крайно потребление“).
 (2)
 До 3 април 2013 г. определени масла и подобни продукти, в които ароматните съставки преобладават тегловно в сравнение с неароматните съставки („тежки масла и подобни продукти“), също са били класирани в позиция 2710, като по този начин са се ползвали от безмитен режим за неопределен период от време.
 (3)
 От 4 април 2013 г. обаче тези тежки масла и подобни продукти са класирани в позиция No 2707 без да подлежат на безмитен режим.
 (4)
 Считано от 1 юли 2014 г., с Регламент (ЕС) No 1387/2013 на Съвета (3) на тези тежки масла и подобни продукти беше предоставено временно суспендиране на автономните мита.
 (5)
 Тъй като в Съюза няма доставчици на такива тежки масла и подобни продукти, временното суспендиране на автономни мита е трябвало да се прилага без прекъсване за периода от 4 април 2013 г. до 30 юни 2014 г., при условие че тези тежки масла и подобни продукти са били предназначени за използване като суровини за нефтопреработвателни заводи за специфична преработка и са били предмет на режима „крайно потребление“.
 (6)
 Поради това, с цел да се гарантира по адекватен начин ползата от временното суспендиране на автономните мита по отношение на тези тежки масла и подобни продукти, попадащи в код 2707 99 99 по КН, временното суспендиране следва да се прилага с обратно действие, считано от 4 април 2013 г. до 30 юни 2014 г.,
 (7)
 За да породи действие суспендирането с обратно действие на автономните мита, обратното действие на съответстващото разрешение за крайно потребление, установено в член 294, параграф 3 от Регламент (ЕИО) No 2454/93, следва също да бъде удължено до 4 април 2013 г.,
 ПРИЕ НАСТОЯЩИЯ РЕГЛАМЕНТ:
 Член 1
 От 4 април 2013 г. до 30 юни 2014 г. автономните мита върху тежки масла и подобни продукти, попадащи в код 2707 99 99 по КН, предназначени за използване като суровини за нефтопреработвателни заводи за някоя от операциите по специфична преработка, посочени в допълнителна забележка 5 към втора част, глава 27 от Комбинираната номенклатура, установена в приложение I към Регламент (ЕИО) No 2658/87, са суспендирани, при условие че се прилагат правилата относно режима „крайно потребление“, уреден в членове 291—300 от Регламент (ЕИО) No 2454/93.
